সুমন কুমার নিতাই, বগুড়া করেসপন্ডেন্ট: আওয়ামীলীগের প্রেসিডিয়াম সদস্য, ১৪ দলের মুখপাত্র ও স্বাস্থ্যমন্ত্রী মোহাম্মদ নাসিম উন্নয়নের ধারা অব্যাহত রাখতে আগামী জাতীয় সংসদ নির্বাচনে বগুড়া জেলার- ৬ আসনে বঙ্গবন্ধু কন্যা জননেত্রী শেখ হাসিনা মনোনীত নৌকা প্রতীকের প্রার্থীকে বিজয়ী করার জন্য দলীয় নেতাকর্মী ও সাধারণ ভোটারদের প্রতি আহবান জানিয়েছেন। তিনি নন্দীগ্রাম উপজেলাসহ গোটা দেশের আর্থ-সামাজিক উন্নয়নের চিত্র তুলে ধরে বিশাল এ নির্বাচনী জনসভায় আরো বলেছেন, আওয়ামীলীগ ক্ষমতায় থাকলে দেশের উন্নয়ন হয়। মানুষ শান্তিতে থাকে। বিএনপি জামাত জোটের শাসনামলে দেশে হাওয়া ভবন প্রতিষ্ঠা হয়েছিল, জঙ্গী উন্থান হয়েছে। দেশের সম্পদ লুটপাট হয়েছে। জনগণ আর হাওয়া ভবন দেখতে চায় না। আগুনে পুড়িয়ে যারা মানুষ হত্যা করে, তাদের কেউ ভোট দেবে না। তিনি বৃহস্পতিবার বিকাল ৫ টায় বগুড়ার নন্দীগ্রামে মনসুর হোসেন ডিগ্রি কলেজ মাঠে উপজেলা আওয়ামীলীগ আয়োজিত আলহাজ্ব মমতাজ উদ্দিনের বিশাল নির্বাচনী জনসভায় প্রধান অতিথির বক্তব্য উপরোক্ত কথা বলেন। জনসভায় বিএনপিকে উদ্দেশে করে মোহাম্মদ নাসিম বলেন, ‘আপনারা গত নির্বাচনে আসেন নাই। ভুল করেছিলেন। এবার আর ভুল করবেন না। আমি আপনাদের অনুরোধ করবো নির্বাচনে আসেন। সংলাপ প্রসঙ্গ টেনে আওয়ামীলীগের এই সিনিয়র নেতা বলেন- বঙ্গবন্ধু কন্যার উদার গনতান্ত্রিক মানসিকতায় তিনি সংলাপে বসেছেন। কিন্তু সংবিধানের বাইরে কোন দাবী মানা হবে না। সংবিধান অনুযায়ী ভারত আমেরিকার মতো গনতান্ত্রিক দেশে যেভাবে নির্বাচন হয়, বাংলাদেশেও বঙ্গবন্ধু কন্যা প্রধানমন্ত্রী শেখ হাসিনার অধিনেই নির্বাচন হবে। এর কোন বিকল্প নেই। আলহাজ্ব মমতাজ উদ্দিনের নির্বাচনী জনসভায় উপজেলা আওয়ামী লীগের ভারপ্রাপ্ত সভাপতি রফিকুল ইসলামের সভাপতিত্বে ও যুগ্ম-সাধারণ সম্পাদক আনোয়ার হোসেন রানা’র সঞ্চানালয় প্রধান বক্তা হিসেবে আওয়ামী লীগের সাংগঠনিক সম্পাদক খালিদ মাহমুদ চৌধুরী এমপি বলেন, ড. কামাল হোসেন ভুয়া তার কথা জনগণ শুনবে না। নির্বাচন হবে, বাংলাদেশে আর ভাওতাবাজি চলবে না। বিশেষ অতিথির বক্তব্যে জেলা আওয়ামী লীগের সভাপতি আলহাজ্ব বীর মুক্তিযোদ্ধা মমতাজ উদ্দিন বলেন, আপনারা নৌকার পক্ষে কাজ করবেন। প্রধানমন্ত্রী শেখ হাসিনা আমাকে নৌকা মার্কা দেবে। আমি যতদিন পর্যন্ত বেঁচে থাকবো (নন্দীগ্রাম-কাহালু) উপজেলার কাজ করে যাবো। অন্যান্যদের মধ্যে বক্তব্য রাখেন, জেলা আওয়ামী লীগের সাধারণ সম্পাদক মজিবর রহমান মজনু, সাংগঠনিক সম্পাদক আসাদুর রহমান দুলু, দপ্তর সম্পাদক এড.জাকির হোসেন নবাব, উপ-দপ্তর সম্পাদক মাশরাফী হিরো, উপজেলা আওয়ামী লীগের সাধারণ সম্পাদক আনিছুর রহমান, মুকুল হোসেন প্রমূখ। নন্দীগ্রাম উপজেলার মনসুর হোসেন কলেজ মাঠে স্মরাণাতীতকালের এই বৃহত্তম জনসভায় দাঁড়িয়ে স্বাস্থ্যমন্ত্রী মোহাম্মদ নাসিম আরো বলেছেন-আওয়ামীলীগ দেশের উন্নয়ন করেছে। আর সেই অধিকার থেকে আবারও নৌকায় ভোট চাই। বিএনপিকে নির্বাচনে আসার আহবান জানিয়ে নাসিম বলেন, ২০১৪ সালের মত নির্বাচনী মাঠ ছেড়ে যাবেন না, নাশকতা-অরাজকতা করবেন না। খেলা হবে মাঠে-খেলার মাঠে আসেন। নির্বাচনে না আসলে বিএনপিকে আর খুঁজে পাওয়া যাবে না বলে মন্তব্য করেন নাসিম। তিনি আরও বলেন, বিশ্বকাপের মাঠে মেসি নেইমাররা গোল মিস করতে পারে-কিন্তুশেখ হাসিনা গোল মিস করবেন না। মনোনয়ন যে কেউ পেতে পারেন- কিন্তু শেখ হাসিনা যাকেই মনোনয়ন দেন না কেন তাকে বিজয়ী করতে সবাইকে একসঙ্গে কাজ করতে হবে।